[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.10.2008 г.

COM(2008) 659 окончателен

ДОКЛАД ОТ КОМИСИЯТА

19-ТИ ГОДИШЕН ДОКЛАД ЗА ИЗПЪЛНЕНИЕТО НА СТРУКТУРНИТЕ ФОНДОВЕ (2007 Г.) {SEC(2008) 2649}

СЪДЪРЖАНИЕ

1. Увод 3

2. Анализ на изпълнението 4

3. Съгласуваност и координация 9

4. Оценки 11

5. Контрол 11

6. Комитети, подпомагащи Комисията 13

ДОКЛАД ОТ КОМИСИЯТА

19-ТИ ГОДИШЕН ДОКЛАД ЗА ИЗПЪЛНЕНИЕТО НАСТРУКТУРНИТЕ ФОНДОВЕ (2007 Г.)

Настоящият доклад е представен съгласно член 45, параграф 2 от Регламент (ЕО) № 1260/1999 относно определянето на общи разпоредби за структурните фондове. Той обхваща дейностите, свързани с подпомагането през 2007 г. по структурните фондове за периода 2000―2006 г.

По-подробна информация може да се намери в работния документ на службите на Комисията (приложен към настоящия доклад).

1. Увод

2007 г. беше осмата година от изпълнението, свързано с програмен период 2000―2006 г., през която правилното и ефикасно управление на програмите и проектите по структурните фондове продължи. Общо 659 програми бяха управлявани през 2007 г.[1]

Значителни усилия продължиха да се полагат, с цел да се повиши качеството на програмите и проектите, съфинансирани от структурните фондове. Подобряването на финансовото управление, контрола и оценката също допринесе за насърчаване на на-доброто управление на съфинансираните програми и проекти. Моделът на партньорство, установен между Комисията и националните и регионалните органи в държавите-членки за приложението на програмите, се наложи като особено успешен.

Държавите-членки и регионите с програми с висока степен на изпълнение можаха да започнат подготовката си за прекратяването на помощта. Общата рамка за прекратяването на помощта по структурните фондове за периода 2000―2006 г. бе установена с приемането на Решение C(2006) 3424 на Комисията през 2006 г.

Освен в изпълнението на програмите и проектите на структурните фондове за периода 2000―2006 г., както и в подготовката на тяхното прекратяване, службите на Комисията участваха интензивно през 2007 г. и в планирането и програмирането на периода 2007―2013 г. През годината бяха завършени преговорите по всичко 27 национални референтни стратегически рамки и 428 програми (311 по ЕФРР, 117 по ЕСФ)[2].

За да се покаже добавената стойност на европейската политика на сближаване, последващата оценка на програмите по цели 1 и 2 за периода 2000―2006 г. започна през 2007 г. Извършена беше и подготвителна работа по съставянето на последващите оценки по програмите INTERREG и URBAN.

В рамките на инициативата „Региони за икономическа промяна“ дейността на Комисията беше насочена към подкрепа и идентификация на проектите за добри практики в различни области на икономическата модернизация чрез създаване на мрежи и насърчаване на разпространението на основните оперативни програми.

През октомври 2007 г. Комисията организира съвместно с Комитета на регионите дни на отворени врати „Европейска седмица на регионите и градовете“. В тази проява, под надслов „Практическа реализация: регионите осигуряват растеж и работни места“ , участваха повече от 5 500 души от 34 държави и 212 региона.

На 28 и 29 юни 2007 г. в Потсдам се състоя конференцията „50 години Европейски социален фонд ― преглед и перспективи“. Това беше официалното честване на 50-ата годишнина на Европейския социален фонд.

2. Анализ на изпълнението

2.1. Изпълнение на бюджета

2.1.1. ЕФРР

По отношение на изпълнението на бюджета 2007-ма беше изключителна година. Общият процент на изпълнение на бюджетните кредити за плащания по ЕФРР достигна 99,9 %, като равнището на бюджетните кредити за плащания беше по-високо от когато и да било, възлизайки на 17,4 милиарда за програмите от периода 2000―2006 г. За цели 1 и 2 и за инициативите на Общността бе постигнато цялостно изпълнение на бюджетните кредити за плащания. Освен това програмите по цел 1 показаха по-високо равнище на исканията за възстановяване на изплатените суми от първоначално предвиденото, компенсирайки по този начин авансовите плащания по новите програми, чието приемане стана към края на декември 2007 г. или беше отложено за 2008 г.

В края на 2007 г. оставащите плащания по поетите задължения (Refund Anticipation Loan, RAL), бяха общо 27,7 милиарда EUR, в сравнение с 45,8 милиарда EUR през 2006 г.

Пак през 2007 г. правилото за автоматично отпадане на задълженията за плащане („n+2“) се оказа ефикасен инструмент за насърчаване на държавите-членки да посветят ресурси и усилия за своевременното изпълнение на европейските програми. Последните прогнози показват, че рискът от евентуална отмяна на финансовия ангажимент едва ли ще надхвърли 0,7 % от задълженията за 2005 г. (около 140 милиона EUR).

През 2007 г. степента на усвояване по ЕФРР за всички държави-членки достигна 79 % от всички средства, отпуснати за периода 2000―2006 г. Новите държави-членки постигнаха рекордни цифри на усвояване, получавайки през 2007 г. 3 милиарда EUR, почти колкото са им били възстановени общо за 2004, 2005 и 2006 г. (3,5 милиарда EUR). Към края на 2007 г. те са постигнали средно усвояване 71 % от средствата, отпуснати им за периода 2004―2006 г., като средният процент на усвояване по ЕФРР за ЕС-15 (за периода 2000―2006 г.) е бил 85 %.

2.1.2. ЕСФ

Общият процент на изпълнение на бюджетните кредити за плащания по ЕСФ възлезе на 99,9 %, като равнището на бюджетните кредити беше по-високо от предшестващата година.

Задълженията за плащане по ЕСФ за оперативните програми за периода 2007―2013 г. бяха общо 10 486 милиона (99,88 %). Останалите кредити (13 163 237 EUR), по които не бяха поети задължения през 2007 г., са свързани с френската оперативна програма „Регион Мартиника“, която не се очакваше да бъде приета през 2007 г. Усвояването на кредитите за кумулативни плащания възлезе на 1 513 милиона EUR, което отговаря на 99,87 % от годишните кредити за плащания (1 515 милиона EUR). Разликата (1 957 184,6 EUR) отговаря на авансовото плащане по френската оперативна програма „Регион Мартиника“ и ще бъде изплатена през 2008 г.

По отношение на приложението на правилото „n+2“, в края на 2007 г. ставаше въпрос за дванайсет програми и 92,2 милиона EUR. Рискът от отмяна на финансовия ангажимент не трябва да превишава 0,8 % от задълженията, поети през 2005 г.

Общите оставащи плащания по задълженията преди 2007 г. възлизаха в края на 2007 г. на 12 милиарда EUR. Предстоящите все още плащания (RAL) за периода преди 2000 г. възлизат сега на 179 милиона EUR (в сравнение с 204,6 милиона EUR в края на 2006 г.).

2.1.3. ФЕОГА

Общата сума, изплатена през 2007 г., беше 3,4 милиарда EUR. Финансовото изпълнение на бюджетните кредити за плащания на ФЕОГА по програмите за развитие на селските райони за периода 2000―2006 г. беше реализирано изцяло на 100 %.

Тъй като оперативните програми за развитие на селските райони не са част от структурните фондове през новия програмен период 2007―2013 г., има лек спад на общата сума, изплатена през 2007 г., в сравнение с предшестващата година (3,6 милиарда EUR). За да се постигне цялостно финансово изпълнение, бяха извършени някои вътрешни прехвърляния, главно от новия Европейски земеделски фонд за развитие на селските райони (ЕЗФРСР). През 2007 г. няма задължения за плащания по програми за развитие на селските райони, свързани с периода 2000―2006 г.

В края на 2007 г. оставащите плащания по поетите задължения (Refund Anticipation Loan, RAL), бяха общо 3,9 милиарда EUR, в сравнение със 7,3 милиарда EUR през 2006 г.

Що се отнася до правилото „n+2“ (приложимо в края на 2007 г. към задължения за плащания, поети през 2005 г или пред това), първите оценки показват, че рискът от отмяна на финансовия ангажимент по фондовете за развитие на селските райони е приблизително 70 милиона EUR.

2.1.4. ФИОР

Изпълнението на бюджета през 2007 г. беше много добро. 97,5 % от бюджетните кредити за плащания бяха реализирани. Степента на плащане беше 96,44 % в районите по цел 1 и 99,96 % в регионите извън цел 1.

Общите оставащи плащания по поетите задължения (RAL) за ФИОР в края на 2007 г. възлязоха на 811 милиона (в сравнение с 1 336 милиона през 2006 г.).

По отношение на приложението на правилото „n+2“ прогнозите за отмяна на финансовия ангажимент са за около 54 милиона EUR за 2007 г.

2.2. Изпълнение на програмите

2.2.1. Цел 1

Програмите по цел 1 съсредоточиха своите инвестиции в основни инфраструктурни проекти (41,4 %), като повече от половината от всички инвестиции в тази категория са направени в транспортната инфраструктура (53 %). Повече от една трета (33,5 %) от средствата по цел 1 са инвестирани в производствената среда, където акцентът продължава да бъде подпомагането на малките и средни предприятия и сектора на занаятите (28,6 %). Проектите, насочени км човешките ресурси, представляват 23,2 % от ресурсите в регионите по цел 1. Основните действия в тази област са разделени почти поравно между политиките за пазара на труда (31,3 %) и за образованието и професионалното обучение (31%).

2.2.2. Цел 2

В регионите по цел 2 основният акцент на програмите продължава да бъде производствената среда, като повече от половината от всички финансови средства са отпуснати в тази категория (55,8 %). В тази област преобладава помощта за малките и средни предприятия и сектора на занаятите (56,6 %). Втората по важност област на дейност е основната инфраструктура с 39,6 % от всички средства по цел 2. За разлика от програмите по цел 1, най-важните във финансово отношение области са планирането и възстановяването на райони (45,4 %). В категорията на човешките ресурси (10,1 % от всички инвестиции в регионите по цел 2) гъвкавостта на работната сила, предприемаческата дейност, иновациите, информационните и комуникационни технологии са главните области на инвестиции (30,8 %).

2.2.3. Цел 3

Основният акцент при изпълнението на програмата на ЕСФ през 2007 г. продължаваше да бъде подкрепата за Европейската стратегия за заетост, като в частност мерките целящи да повишат възможностите за заетост на пазара на труда (32 %), обучението през целия живот (27 %) и равнопоставеността (6 %). Освен това все още съществува очевидна разлика във финансовото изпълнение на програмите между ЕС-15, където продължават да се реализират дългосрочни програми, и ЕС-10, където някои държави-членки изпитват значителни затруднения при започването и изпълнението на някои проекти и мерки.

2.2.4. Рибарството извън цел 1

Изпълнението на структурната политика в сектора на рибарството се подобри през 2007 г. Това беше отразено във финансовото изпълнение на оперативните програми на ФИОР, които спомагат за постигането на целите на общата политика в областта на рибарството.

2.2.5. Инициативи на Общността

2.2.5.1. INTERREG

Към края на 2007 г. по 81-те програми по INTERREG III/Съседство са подбрани около 15 000 проекта и мрежи, насочени към намаляване на ефекта на националните граници, езиковите бариери и културните различия и към развитие на граничните региони, подпомагане на стратегическото развитие и териториалната интеграция в по-големи зони от Съюза, както и към по-добрата интеграция с неговите съседи. Ефективността на политиките и инструментите за регионално развитие бе също подпомогната чрез споделяне на добри практики и обмен на опит.

През 2007 г. изпълнението продължи да отбелязва добър напредък, като степента на плащане беше 68 %. Поради по-специфичния и труден характер на програмите и проектите за сътрудничество неотпуснатите суми по правилото „n+2“ не можаха да бъдат избегнати за някои програми.

2.2.5.2. EQUAL

През 2007 г. се запази доброто темпо при реализацията на 27-те програми и повече от 3 300 проекта по програмата EQUAL. По отношение на финансовото изпълнение шест държави-членки не можаха да използват част (между 8 % и 49 %) от своите отпуснати по бюджета за 2005 г. суми (правило „n+2“).

За да могат максимално да се използват резултатите от програмите и проектите по EQUAL чрез информационна политика и практика, включително формата на националните и регионалните програми на ЕСФ за програмния период 2007―2013 г., Комисията в сътрудничество с държавите-членки продължи работата, започната през 2006 г. Тази работа обхващаше съответните политически проблеми, като лицата, търсещи убежище, многообразие и предоставяне на повече права, заетостта на младите хора, (ре)интеграцията на бивши престъпници, социалната икономика, създаването на предприемачески дейности, насърчаващи социалното приобщаване, медии и разнообразие, наред с принципите на управление (партньорство, транснационално сътрудничество, иновации и равнопоставеност на половете).

2.2.5.3. URBAN

През 2007 г. управлението на всичките 71 оперативни програми в изпълнение на инициативата на Общността URBAN продължи чрез анализа на годишните доклади, комитетите за наблюдение и годишните заседания. Беше осигурено активно продължение на програмата URBACT І, включително стартирането на две пилотни мрежи за ускорена реализация. Беше одобрена и стартира програмата URBACT ІІ, един от основните инструменти за изпълнение на инициативата „Региони за икономическа промяна“. URBACT създаде 20 мрежи и 6 тематични работни групи, както и работни групи, обединяващи няколко мрежи около дадена тема.

2.2.5.4. LEADER+

Инициативата на Общността LEADER+ включва три дейности: изпълнение на стратегиите за местно развитие чрез публично-частни партньорства, сътрудничество между териториите от селски тип и работа в мрежа. 73 програми на LEADER+ за ЕС-15 бяха одобрени за периода 2000―2006 г. Присъединилите се неотдавна към ЕС държави-членки получиха възможност да интегрират мерки от типа Leader+ в своите програми на ФЕОГА по цел 1.

2.2.6. Иновативни дейности

2.2.6.1. ЕФРР

ГД „Регионална политика“ управляваше също 122 регионални програми за иновативни дейности (26 от които приключиха през 2007 г.), които допринасят за насърчаване на иновациите на стратегическо равнище в регионите чрез експериментиране с иновационни методи и практики, насочени към подобряване на равнището на иновация и качеството на помощта на ЕС по три теми: знания и технологични иновации, информационно общество и устойчиво развитие.

2.2.6.2. ЕСФ

През 2007 г. бяха приключени шест оставащи проекта, свързани с търга „Местни стратегии за заетост и иновации“. ГД „Трудова заетост, социални въпроси и равни възможности“ управляваше също 80 транснационални проекти, подбрани по трите кръга от последния търг за „Иновативни подходи към управлението на промяната” (22 приключили през 2007 г.). Тези проекти подпомагат разработването и тестването на иновативни действия за прогнозиране и управление на промените в две приоритетни области: управление на преструктурирането и управление на демографските промени. Освен това тринайсет проекта (от които пет приключиха през 2007 г.) са насочени към обобщаване на резултатите от подбрани по-рано проекти по търга за „Пренос и разпространение на иновациите от проектите по член 6 на ЕСФ”.

2.2.6.3. ФИОР

ГД „Рибарство и морско дело“ управляваше 29 проекта за иновативни дейности (последните два от които приключиха през 2007 г.).

3. Съгласуваност и координация

3.1. Съгласуваност с другите политики на Общността

3.1.1. Конкуренция

В съответствие с разпоредбите на Регламент (ЕО) № 1083/2006 подходът към контрола на въпросите, свързани с държавните помощи, при новите действия на структурните фондове е принципно различен от подхода, прилаган през програмен период 2000―2006 г. Съгласно новата законодателна рамка цялата отговорност за съответствие на операциите на структурните фондове с правилата за държавните помощи е възложена на държавата-членка, и по-специално на управляващите органи. Новият подход обаче по никакъв начин не ограничава възможността за действия от страна на Комисията, включително проверката на предполагаема мярка, за която не е изпратено уведомление, или възстановяването на неотговаряща на изискванията и неоповестена помощ, съфинансирана от структурните фондове.

3.1.2. Вътрешен пазар

От държавите-членки се изисква също да проверяват дали финансираните от фондовете операции отговарят на директивите на ЕС за обществените поръчки. Когато Комисията бъде информирана за нарушение на законодателството на ЕС или когато одитите установят такова, се предприемат съответни действия. Въведена е нова регулаторна рамка за закона за обществените поръчки и за предоставянето на концесии, за да се гарантира по-голяма правна сигурност както за частния, така и за публичния сектор.

3.1.3. Околна среда

По отношение на продължаващите програми акцентът продължава да бъде върху подпомагане съблюдаването на достиженията на общностното право в областта на градските отпадни води, водоснабдяването, управлението на водите и опазване на биоразнообразието. Други важни области на инвестиции са екологичните иновации и рехабилитацията на замърсените почви. Насърчаването на устойчивото развитие е постигнато чрез инвестиции в екологосъобразни транспорт и енергетика, както и чрез въвеждане на екологични критерии при подбора на проектите и проактивно осигуряване на съответствието на проектите с екологичното законодателство.

3.1.4. Транспорт

Програмите за сближаване продължават да бъдат основният източник на подкрепата от Общността за реализацията на приоритетите ѝ в транспортния сектор, както това е посочено в Бялата книга „Европейската транспортна политика до 2010 г.: време за вземане на решения“ и в нейния средносрочен преглед, публикуван през 2006 г. В съответствие с това фондовете са използвани в проекти по Трансевропейската транспортна мрежа (TEN-T), както и в проекти, подпомагащи интермодалността, енергийната ефективност в транспорта, интелигентните транспортни системи, мобилността на градския транспорт.

3.1.5. Равнопоставеност на половете

Комисията работи по изпълнението на „Пътната карта за равенство между жените и мъжете”, отразяваща ангажимента ѝ по този проблем. В този контекст равенството между мъжете и жените и равнопоставеността на половете беше хоризонтален проблем, обсъждан за всички програми за новия период 2007―2013 г. на политиката на сближаване. На заседание на Групата на високо равнище по равнопоставеността на половете в структурните фондове през 2007 г. беше подчертано значението на участието на органи по този въпрос при изработването и изпълнението на програмите.

3.2. Координиране на инструментите

3.2.1. Структурните фондове и Кохезионният фонд

През периода 2000―2006 г. всичките 25 държави-членки са се възползвали от подкрепата от структурните фондове, докато 13 държави-членки са се възползвали и от Кохезионния фонд, който подпомага по-слабо развитите страни. Структурните фондове се координират внимателно един спрямо друг и по отношение на Кохезионния фонд (по-специално ЕФРР), за избягване на дублиране в подпомаганите проекти.

3.2.2. Структурните фондове и ЕИБ/ЕИФ

В рамките на JASPERS (Съвместна помощ в подкрепа на проекти в европейските региони) плановете за действие (работни програми) за 2007 г. бяха съгласувани от ЕС-12 към средата на годината.

Новата инициатива JEREMIE (Съвместни европейски ресурси за микропредприятия до средни предприятия) за подобряване на достъпа до финансиране за малките и средни предприятия в регионите отбеляза успешна първа година през 2007 г., като от нея се възползваха региони, управляващи органи, както и от бизнес сектора и банковия сектор.

Инициативата JESSICA (Съвместна европейска помощ за устойчиво инвестиране в градските райони), чийто акцент е върху устойчивите инвестиции, растежа и заетостта в европейските градски зони, въвежда промяна в културата на предоставяне на помощите от структурните фондове чрез насърчаване на възвръщаемите форми на подпомагане и оттегляне от изключителната зависимост от субсидиите.

4. Оценки

През 2007 г. Комисията продължи да прави оценки в помощ на процеса на вземане на решения по политиката на сближаване и допринесе за повишаване на качеството на програмите за периода 2007―2013 г.

Извършените през 2007 г. оценки представляваха анализ на въздействието на политиката на сближаване, изследване на способността за оценяване в държавите-членки и проучване на икономическото въздействие на сближаването. Комисията стартира също една последваща оценка на цели 1 и 2 за периода 2000―2006 г., набор от дванайсет взаимосвързани и постепенно прилагани „работни пакети“ за проучване на различни аспекти на ефективността и ефикасността на политиката на сближаване. По отношение на последващата оценка на програмите по ЕСФ за периода 2000―2006 г. две подготвителни проучвания за събиране на важна информация бяха внимателно планирани през 2007 г.

За оценката на действителните резултати и последици на действията на ЕСФ бяха създадени на национално равнище под ръководството на службите на Комисията нови системи за мониторинг и механизми на оценяване. Оценката на инициативата на Общността EQUAL продължи през 2007 г. за идентифициране на успешните иновативни практики, които могат да бъдат включени в програмите на ЕСФ.

5. Контрол

5.1. ЕФРР

За програмния период 1994―1999 г. са извършени заключителни одити на извадка от 56 основни програми и на една програма по INTERREG, обхващащи всички страни от ЕС-15. Осемнайсет разследвания бяха приключени и бяха приложени корекции на стойност 23,9 милиона EUR (включително едно официално решение на Комисията за 9,6 милиона EUR).

За периода 2000―2006 г. одитите включваха два етапа: проверка на системите и одит на извадка от проекти, подбрани на представителна база. Първоначално планираната одиторска работа на място беше завършена към края на 2006 г. за ЕС-15 и към края на 2007 г. за ЕС-10. Допълнителни одити по 25 програми бяха изпълнени през 2007 г. за разширяване на обхвата или за включване на специфични рискове, където това се е налагало предвид резултатите от одитите, или за последваща проверка на изпълнението на плановете за действие. Към края на 2007 г. са били изпълнени 214 задачи за одит (от които 13 по INTERREG) и е бил извършен одит на 95 програми с 61 % от планирания принос на ЕФРР.

5.2. ЕСФ

За програмен период 1994―1999 г. седем програми са приключили през 2007 г., една от които не е била коригирана, а пет са имали обща корекция от 3,4 милиона EUR (BE, ES, FR, IT, и UK). През същия период са стартирали четири процедури на обща сума 13 милиона EUR по отношение на три държави-членки (BE, DE и UK).

За периода 2000―2006 г. бяха организирани 95 одиторски задачи, включващи както а) неодитирани (частично или изцяло) оперативни програми, посочени в анализа на риска за 2007 г., така и б) проследяващи проверки на изпълнението на препоръките, направени от одиторския отдел, или на резултатите от одитите, извършени от Европейската сметна палата. Процесът на съществени проверки беше извършен през 2007 г., включвайки 433 проекта чрез документни проучвания и 270 чрез посещения на място. Кумулативното покриване (в количествено изражение) на програмен период 2000―2006 г., включително допълнителното покриване от национални одити, възлезе на 98,9 %. Понастоящем за 2008 г. е планирано одитирането на 520 проекта по време на 20 одита.

5.3. ФЕОГА

По отношение на периода 1994―1999 г. планираната програма за последващ одит беше вече завършена през 2006 г. Четири решения за финансови корекции, покриващи дванайсет програми, са приети от Комисията в течение на годината.

За периода 2000―2006 г. (ЕС-25) 19 програми, покриващи 18 % от планираните разходи, бяха одитирани през 2007 г. Към края на годината общо 87 програми от 152-те, одобрени за ФЕОГА — раздел „Ориентиране“, бяха обект на одит. Одитираните програми покриват 92 % от планирания принос на ФЕОГА и 57 % от броя на програмите. Едно решение за финансова корекция, покриващо една програма, е прието от Комисията в течение на годината.

5.4. ФИОР

За ФИОР през 2007 г. секторът за последващ контрол проведе общо десет проверки на място. Десетте одита на ФИОР, извършени през 2007 г. и обхващащи дванайсет оперативни програми, акцентираха върху проверката и последващото проследяване на ефективната работа на системите за управление и контрол за периода 2000―2006 г.

Общо одитите на системи на ГД „Рибарство и морско дело“ са покрили 93,6 % от общия принос на ФИОР за периода 2000―2006 г. За другите програми гаранция други одити на структурните фондове от тази генерална дирекция и националните одити.

5.5. Европейска служба за борба с измамите (OLAF)

През 2007 г. от OLAF са предприети 37 мисии в държавите-членки във връзка с мерки, съфинансираните от структурните фондове. Около 19 от тези мисии включват проверки на място[3] (по време на които са извършени 26 проверки на място на икономически субекти), а 18 задачи от друг вид са проведени за събиране на информация или в помощ на националните администрации или на съдебните органи.

През 2007 г. държавите-членки са изпратили до Комисията, съгласно Регламент (ЕО) № 1681/94[4], около 3 740[5] уведомления за нередности, свързани със 717 431 387 EUR и засягащи съфинансирани мерки от програмни периоди 1994―1999 г. и 2000―2006 г. 124 уведомления се отнасят до програмен период 1994―1999 г. с финансов резултат около 33 милиона EUR. Държавите-членки са уведомили Комисията, че административни и/или съдебни процедури са приключили на национално равнище за редица случаи и е била възстановена сумата от 153 465 848 EUR.

6. Комитети, подпомагащи Комисията

6.1. Координационен комитет на фондовете (COCOF)

Създаден беше нов Координационен комитет на фондовете (COCOF), който да предостави форум за представяне и обсъждане на тълкувателните документи на Комисията, с цел обмен на становища с държавите-членки. През 2007 г. основните обсъждани теми бяха допустимите разходи през периода 2007―2013 г., Европейската група за териториално сътрудничество, редица указания във връзка със стратегията на одита и оценката на съответствието, както и проучване по регионалните разходи на ЕФРР и Кохезионния фонд.

6.2. Комитет за ЕСФ

В комитета за ЕСФ (комитет съгласно член 147 от Договора за създаване на Общността) беше обсъдено изпълнението на ЕСФ и по-специално неговата прозрачност, както и ролята на комитета за ЕСФ и тематичните оценки за периода 2000―2006 г. за преструктуриране на управлението и изграждане на административен капацитет. Техническата работна група беше информирана за сегашното състояние на приетите оперативни програми за периода 2007―2013 г. Сред темите, които бяха обсъди в рамките на групата, бяха и въпроси относно одита и контрола, оценките, аспектите на правилото „n+2“ и опростяването, включително правилото на плоската ставка при деклариране на непреките разходи и публичните търгове.

6.3. Комитет за земеделските структури и развитие на селските райони (STAR)

Комитетът STAR е дал благоприятни становища за изменението на една програма за развитие на селските райони (програмата САПАРД за Хърватия) съгласно член 4 от Регламент (ЕО) № 1268/1999 на Съвета.

6.4. Комитетът за структурите за рибарството и аквакултурите (CSFA)

През 2007 г. комитетът е бил консултиран по редица въпроси като: проекта за регламент на Комисията за изменение на Регламент (ЕИО) № 3440/84 на Комисията относно условията за някои тралове за кораби с действащи помпени системи на борда; проекторешението на Комисията за финансова вноска на Общността програми за контрол, инспекция и надзор на рибарството на държавите-членки за 2007 г. (втори транш); проекта за регламент на Комисията, определящ подробни правила за приложението на Регламент (ЕО) № 1966/2006 на Съвета от 21 декември 2006 г. относно електронното записване и отчитане на риболовни дейности и относно средствата за дистанционно наблюдение; проекта за регламент на Комисията относно процедури за разтоварване и претегляне на херинга, скумрия и сафрид; решението на Комисията за определяне на Агенцията на Общността за контрол на рибарството.

[1] 226 по цел 1 и цел 2, 47 по цел № 3, 12 по ФИОР (извън цел 1), 81 по INTERREG, 71 по URBAN, 27 по EQUAL, 73 по LEADER+ и 122 програми за иновативни действия.

[2] Вж. съобщението относно резултатите от преговорите по стратегиите и програмите за периода на програмиране 2007―2013 г.

[3] Регламент (ЕО) № 2185/1996, OВ L 292, 15.10.1996 г., стр. 2

[4] OВ L 178, 12.7.1994 г., стр. 43

[5] 2006 г.: брой на докладваните случаи — 2 988; обща сума, свързана с докладваните случаи — 516 697 561 EUR